KOMMISSIONENS FORORDNING (EF) Nr. 2062/97 af 21. oktober 1997 om ændring af forordning (EØF) nr. 700/88 om visse gennemførelsesbestemmelser for ordningen for indførsel til Fællesskabet af visse af blomsterdyrkningens produkter med oprindelse i Cypern, Israel, Jordan og Marokko samt på Vestbredden og i Gazastriben

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 4088/87 af 21. december 1987 om betingelserne for anvendelse af præferencetold ved indførsel af visse af blomsterdyrkningens produkter med oprindelse i Cypern, Israel, Jordan, Marokko samt på Vestbredden og i Gazastriben (1), senest ændret ved forordning (EF) nr. 1300/97 (2), særlig artikel 5, stk. 1, og

ud fra følgende betragtninger:

Ifølge den aftale i form af brevveksling, der er indgået mellem dels Fællesskabet og Israel (3), dels Fællesskabet og Marokko (4) vedrørende indførsel til Fællesskabet af friske afskårne blomster og blomsterknopper af den art, der anvendes til buketter eller til pynt, enedes Fællesskabet og disse lande om at tilpasse procedurerne vedrørende bestemmelsen af Fællesskabets produktionspriser og konstateringen af priserne på importerede produkter; de gennemførelsesbestemmelser, der blev fastsat ved Kommissionens forordning (EØF) nr. 700/88 (5), senest ændret ved forordning (EF) nr. 1239/97 (6), bør ændres tilsvarende;

de vigtigste ændringer består i at anvende vejede gennemsnit snarere end aritmetiske gennemsnit ved bestemmelsen af produktionsprisen og importprisen og at foretage denne bestemmelse hver anden uge og derefter anvende de korrekte toldsatser i de to uger, der følger efter datoen for bestemmelsen;

der bør fastsættes frister, som medlemsstaterne skal overholde i forbindelse med fremsendelsen af data, og det bør fastsættes, hvad der skal gøres, når disse data er ufuldstændige eller ikke foreligger;

det er nødvendigt at lade denne forordning træde i kraft dagen efter udløbet af Kommissionens forordning (EF) nr. 989/97 af 30. maj 1997 om fastsættelse af Fællesskabets produktionspriser for nelliker og roser ved anvendelse af importordningen for visse af blomsterdyrkningens produkter med oprindelse i Cypern, Israel, Jordan og Marokko (7);

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Levende Planter og Blomsterdyrkningens Produkter -

UDSTEDT FØLGENDE FORORDNING:

Artikel 1

I forordning (EØF) nr. 700/88 foretages følgende ændringer:

1) Artikel 1 affattes således:

»Artikel 1

For hvert af de fire produkter enkeltblomstrede nelliker, mangeblomstrede nelliker, storblomstrede roser og småblomstrede roser som omhandlet i artikel 1 i forordning (EØF) nr. 4088/87 beregner medlemsstaterne hver anden uge begyndende mandag produktionsprisen i national valuta pr. 100 stk., idet denne pris fremkommer som gennemsnittet af de daglige noteringer på hvert af de repræsentative produktionsmarkeder, der er omhandlet i artikel 2, vejet med de tilsvarende mængder. For roser begrænses noteringen af disse priser til de i bilaget nævnte ledesorter.

De daglige noteringer for de i første afsnit omhandlede ledesorter sker for produkter af kvalitetsklasse I som fastlagt efter artikel 3 i Rådets forordning (EØF) nr. 234/68 (*) uanset længdebetegnelse; incidensen af omkostningerne i forbindelse med produkternes præsentation anses som indbefattet i de noterede priser.

Artikel 1 a)

For hvert af de fire produkter enkeltblomstrede nelliker, mangeblomstrede nelliker, storblomstrede roser og småblomstrede roser som omhandlet i artikel 1 i forordning (EØF) nr. 4088/87 og for hver af følgende oprindelser: Cypern, Israel, Jordan, Marokko, Vestbredden og Gazastriben beregner medlemsstaterne hver anden uge begyndende mandag importprisen i national valuta pr. 100 stk., idet denne pris fremkommer som gennemsnittet af de daglige noteringer på hvert af de repræsentative importmarkeder, der er omhandlet i artikel 3, i importørgrossistleddet, uden fradrag af told, vejet med de tilsvarende mængder.

Artikel 1 b)

Medlemsstaterne meddeler Kommissionen de vejede produktions- og importpriser, udtrykt i national valuta pr. 100 stk., samt de tilhørende samlede mængder for den forløbne periode på to uger, for hvilken priserne er blevet registreret, den følgende mandag inden kl. 13.00 pr. elektronisk post.

På grundlag af disse vejede priser og de tilhørende samlede mængder foretager Kommissionen beregningen af det vejede EF-gennemsnit af produktionspriserne og det vejede EF-gennemsnit af importpriserne og fastsætter straks disse for de fire blomstergrupper, der er nævnt i artikel 1 og 1 a), idet disse gennemsnit udtrykkes i ecu/100 stk.

Omregningen til ecu af de af medlemsstaterne meddelte noteringer sker ved hjælp af den landbrugsomregningskurs, der gælder den sidste dag i den pågældende periode på to uger.

(*) EFT L 55 af 2. 3. 1968, s. 1.«

2) Som artikel 4 indsættes:

»Artikel 4

Når de data, medlemsstaterne skal indsende i henhold til artikel 1 b), er ufuldstændige eller ikke foreligger ved udløbet af den i nævnte artikel fastsatte frist, foretager Kommissionen beregningen af EF-gennemsnittene på grundlag af de senest bestemte priser.

Er dagen for fremsendelsen en national helligdag, indsender den pågældende medlemsstat den nævnte meddelelse den første arbejdsdag efter denne nationale helligdag.«

3) De tidligere artikler 4, 5 og 6 udgår.

Artikel 2

Denne forordning træder i kraft den 3. november 1997.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 21. oktober 1997.

På Kommissionens vegne

Franz FISCHLER

Medlem af Kommissionen

(1) EFT L 382 af 31. 12. 1987, s. 22.

(2) EFT L 177 af 5. 7. 1997, s. 1.

(3) Afgørelse 96/206/EKSF, EF (EFT L 71 af 20. 3. 1996, s. 1).

(4) Forordning (EF) nr. 3057/95 (EFT L 326 af 30. 12. 1995, s. 3).

(5) EFT L 72 af 18. 3. 1988, s. 16.

(6) EFT L 173 af 1. 7. 1997, s. 71.

(7) EFT L 141 af 31. 5. 1997, s. 71.